open-index/open-wikipedia-markdown huggingface dataset:
אני חושב, משמע אני קיים

**אני חושב, משמע אני קיים** (מלטינית: **Cogito ergo sum**, קוֹגִיטוֹ אֶרְגוֹ סוּם, ובקיצור **הקוגיטו**) הוא משפט פילוסופי של הפילוסוף הצרפתי בן המאה ה-17, רנה דקארט, המבטא את הרעיון שאל מול החושים המתעתעים, החשיבה של האדם מעידה על קיומו.

## תולדות המשפט
שמאל|ממוזער|250px|רנה דקארט
המשפט הופיע לראשונה, בצרפתית, בספר "מאמר על המתודה" שיצא ב-1637. הוא הוצג בלטינית בספרו "עקרונות הפילוסופיה" שיצא לאור ב-1644.

בשנת 1641, בספרו הגיונות על הפילוסופיה הראשונית, הציג דקארט את המשפט בנוסח "אני חושב, אני קיים", כדי לבטא את נכונות המשפט ללא תלות בנכונות הלוגיקה. 

למרות שנהוג לייחס את הטיעון לדקארט, הטיעון למעשה אינו מקורי. טיעון דומה מאוד, הכולל גם הוא שימוש ב"שד מתעתע", נכתב לפני כן על ידי הפילוסופית תרסה מאווילה, וסביר שדקארט נחשף אליו במהלך לימודיו והושפע ממנו.

לאחר דקארט היה הפילוסוף הצרפתי גסנדי שהציג את המשפט בנוסח "אני מטיל ספק, לכן אני חושב, לכן אני קיים", כדי להדגיש את אלמנט הטלת הספק.

בספר "מאמר על המתודה" בתרגומו של עירן דורפמן (הוצאת משכל, 2011) מופיעה הערה כדלקמן (עמוד 60): 

## הרחבה
ממוזער|צילום מדף הספר עם הערות שולייים
במסגרת עיסוקו של דקארט בספקנות מתודית, הוא ביקש למצוא נקודת מוצא ודאית שלא ניתן להטיל בה ספק. את תוצאות חקירתו הוא סיכם במשפט **אני חושב - משמע אני קיים**. בלטינית: cogito ergo sum, לכן מכנים משפט זה בקיצור **הקוגיטו**. משפט זה מבטא את טענתו של דקארט שמכיוון שהחושים יכולים לתעתע באדם, העדות האמינה היחידה לקיומו של האדם היא העובדה שהוא חושב, שכן אם אדם חושב, חייבת להיות ישות שהיא "אני שחושב את המחשבה". לטענתו, זה התחום היחיד בו ל"שד המתעתע" אין השפעה - שכן אינו יכול לגרום לנו להאמין כי אנו חושבים, בעוד איננו.

לדברי דקארט, ברגע שתודעת האדם מטילה ספק בעצם קיומה, היא מטילה ספק בעצם הטלת הספק (שכן הספק מוטל על ידי התודעה) וטענה זו היא בגדר פרדוקס. למעשה, גם אם אדם מטיל ספק בהטלת הספק, הוא מטיל ספק ועל כן בין כך ובין כך הוא חושב. בכך, למעשה, מוכיחה התודעה את קיומה.

## ביקורות על הקוגיטו

אחת הביקורות החשובות על הקוגיטו שאף נכתבה בזמנו של דקארט, טענה כי דקארט לא הטיל ספק בלוגיקה האנושית ואילו היה עושה זאת, היה מגיע למסקנה שההוכחה הלוגית שלו לוודאות האדם אינה נכונה, מכיוון שניתן להטיל ספק במושג "הוכחה לוגית".
דקארט השיב לביקורת זו בטענה כי הקוגיטו אינו היסק אלא אינטואיציה פנימית שאמיתותה אינה מותנית בתורת ההיגיון, ומכאן שמביטולה של האחרונה אין נובעת שלילה של הקוגיטו עצמו.

הטענה השנייה, שאותה העלה קאנט, גורסת כי "אני קיים" הוא משפט חסר תכלית מכיוון שזו היא קביעה אנליטית שבה הנושא והנשוא של הקביעה מתלכדים.

## ראו גם
* סוליפסיזם

## קישורים חיצוניים

* 

## הערות שוליים

קטגוריה:מילים וביטויים בלטינית
קטגוריה:פילוסופיה
קטגוריה:רנה דקארט
קטגוריה:מושגים בתורת ההכרה
מחלף קק"ל

**מחלף קק"ל** (גם "**מחלף קרן קיימת**") הוא מחלף בנתיבי איילון הממוקם בצפון תל אביב-יפו ובנוי בתצורת מחלף יהלום. בדומה למחלפים אחרים בנתיבי איילון, גם במחלף זה נבנה הגשר בתוואי הדרך העירונית והוא חולף מעל הדרך המהירה ומסילת הרכבת. בעוד שהתנועה לאורך נתיבי איילון מתאפשרת ללא רמזורים, היציאות והכניסות למחלף ממערב וממזרח מוסדרות על ידי רמזורים. מקור שמו של המחלף בשדרות קק"ל (קרן קיימת לישראל) החוצות אותו.

מדרום למחלף נמצא צומת תל ברוך - מחלף מסילתי המקשר בין מסילת החוף למסילת הירקון (מסילת איילון מתחילה בתחנת הרכבת תל אביב מרכז ודרומה, זאת למרות שנחל איילון נמשך גם צפונה לה).

קודם להקמת המחלף עבר במקום גשר ששימש את שדרות קק"ל למעבר מעל ערוץ נחל איילון. גשר זה לא התאים לצרכים של נתיבי איילון, ולכן נהרס ובמקומו הוקם הגשר הנוכחי.

קובץ:Umstuck kkl1.jpg|מחלף קק"ל
קובץ:Ajalon atzich kkl2.jpg|נתיבי איילון ומסילת הרכבת - מראה מגשר קק"ל


## קישורים חיצוניים

קק"ל, מחלף
קק"ל, מחלף
קק"ל, מחלף
קק"ל
תוכנית ביכורה

**תוכנית ביכורה** (באנגלית: **FIRST - Focal Initiatives in Science and Technology**) היא תוכנית הקיימת במסגרת הקרן הלאומית למדע שמטרתה לקדם את המחקר המדעי בישראל בנושאים ייחודיים שאינם מתאימים במהותם להגשה לקרנות המחקר התחרותיות הרגילות, או בנושאים הדורשים חיזוק בישראל.

התוכנית הפכה למודל לחיקוי באיחוד האירופי ובמכונים הלאומיים לבריאות (NIH) בארצות הברית.

## רקע ומטרת התוכנית
קרן ביכורה הוקמה בשנת 1996, כפרויקט ניסיוני לתקופה של חמש שנים. היוזמה הייתה של האקדמיה הלאומית הישראלית למדעים, בתמיכת קרן רבסון, קרן יד הנדיב והקרן הלאומית למדע. בעקבות המלצתה של ועדה בינלאומית, הופעלה התוכנית בשנת תשס"ג כמסלול עצמאי, במסגרת הקרן הלאומית למדע.
התוכנית מיועדת לתמוך במחקרים חדשניים וחשובים, אשר אינם ממומנים בקלות או בצורה מספקת בערוצי המימון הרגילים: מיזמים חלוציים המסוגלים לפתוח כיווני מחקר חדשים; מחקרים בעלי סיכון מדעי גבוה אשר, אם יצליחו, יוכלו להוות אבני-יסוד בתחום; מיזמים בעלי אופי רב-תחומי מובהק; תמיכה בהכנסת תחומי מחקר חדשים וחדשניים באוניברסיטאות באמצעות סגל חדש וצעיר. כמו כן, מיועדת התוכנית לממן מחקרים בתחומים שייקבעו מראש ואשר הוזנחו או נחלשו בישראל, למרות חשיבותם המדעית. תוכנית ביכורה, על כל מסלוליה, מיועדת לחוקרים באוניברסיטאות בישראל בלבד.

## המענקים בתוכנית
במסגרת התוכנית מוצעים לחוקרים שלושה מסלולים:
* **ביכורה אישי** הכולל תקופת תמיכה של בין שנתיים לשלוש שנים במחקר, בתקציב הדומה בהיקפו למענקי מחקר אישיים של הקרן הלאומית למדע, כולל ציוד ייעודי עד סכום מוגדר מראש.
* **ביכורה מוסדי** במסגרתו כל אחת מהאוניברסיטאות מוזמנת להגיש הצעת מחקר אחת בתחום חדש שהיא מעוניינת לפתח, רצוי באמצעות סגל חדש צעיר. הכוונה למיזמים חדשניים, המהווים כניסה לתחום חדש בהיקף ארצי או עולמי. לפרויקטים שיאושרו ניתן להעניק עד 800,000 דולר, לשלוש שנים בסך הכל, מחציתם בהשתתפות המוסד.
* **בתר דוקטורנטים** הוא מסלול שנועד לתמוך בתחומי מחקר הראויים לחיזוק במערכת המדעית בארץ, באמצעות מענקי מחקר לבתר-דוקטורנטים לצורך השתלמות בחו"ל. את התוכנית יזמה הוועדה לתכנון ולתקצוב של המועצה להשכלה גבוהה. המועמדים מוגשים על ידי האוניברסיטאות ומתחייבים לשוב ארצה לא יאוחר מתום ארבע שנים ממועד יציאתם. מאושרות עד שש מלגות בשנה. בשלב ראשון ניתנת מלגת קיום לשנה עד שנתיים לתקופת ההשתלמות בחו"ל. בשלב שני ניתנת מלגה לשנה אחת עבור קליטת המלגאי בארץ בתום תקופת ההשתלמות (המלגה היא בגובה 50 אחוז מהעלות הממוצעת בפועל של משרה מלאה) כמו כן, כל מלגאי יהיה זכאי למענק מחקר. כל שנה נבחרים תחומים לתמיכה בעקבות המלצת האקדמיה הלאומית הישראלית למדעים. בשנת 2008 נבחרו התחומים: מדע בין-תחומי, סיסטמטיקה וטקסונומיה.

סה"כ בשנת הלימודים תשס"ז תמכה התוכנית במענקים אישיים ומוסדיים חדשים בהיקף של כ-3.4 מיליון ש"ח. בשנת תשע"ט סך התמיכה של מענקי ביכורה היה 2.4 מיליון שקלים.

## קישורים חיצוניים
* אתר הקרן הלאומית למדע
## הערות שוליים

קטגוריה:ישראל: מדע וטכנולוגיה
אוניברסיטת מישיגן

**אוניברסיטת מישיגן** (באנגלית: **University of Michigan, Ann Arbor**; מכונה בקיצור **U of M, UM, U-M** או פשוט **Michigan**) (להבדיל מאוניברסיטת המדינה של מישיגן) היא אוניברסיטה ציבורית השוכנת בעיר אן ארבור שבמדינת מישיגן בארצות הברית.

## היסטוריה
האוניברסיטה נוסדה בשנת 1817 בדטרויט בטריטוריית מישיגן, כעשרים שנה לפני הצטרפותה של הטריטוריה למדינות ארצות הברית. האוניברסיטה העתיקה את מקומה לאן ארבור בשנת 1837, והתפרסה על שטח של כ-160 דונם, עליו נמצא כיום הקמפוס המרכזי. האוניברסיטה משמשת כקמפוס הדגל של מערכת אוניברסיטאות מישיגן, ויש לה שתי שלוחות - בפלינט () ובדירבורן (). האוניברסיטה מדורגת כאחת מ-5 מאוניברסיטאות המחקר הטובות בארצות הברית, וב-2020 דורגה במקום ה-26 בעולם בדירוג שנגחאי.

האוניברסיטה הפכה למרכז חשוב במאבקים ליברליים ידועים ובעיקרם ההתנגדות למלחמת וייטנאם ואקטיביזם במסגרת התנועה לזכויות האזרח של ארצות הברית. המפגשים החשובים הראשונים של ארגון הסטודנטים הסוציאליסטי-רדיקלי "סטודנטים למען חברה דמוקרטית" נערכו באוניברסיטה ומשם צמחה תנועת השמאל החדש.
שמאל|ממוזער|280px|קומפלקס המחקר וההוראה לביו-רפואה

בשנת 1946 באוניברסיטה הוקם מרכז לחקר החברה שהתפתח למרכז מוביל בקנה מידה עולמי למחקרים בתחום החברה. עובדי המרכז לרבות איירין הס ואלינור זינגר תרמו רבות לפיתוח מתודולוגיה של סקרי דגימה.

אוניברסיטת מישיגן מעצבת במידה רבה את כלכלת העיר אן ארבור ומעסיקה למעלה מ-30,000 איש במגוון תחומים ויחידות. גם מעסיקים גדולים אחרים בעיר קשורים לאוניברסיטה והיא מהווה להם מוקד משיכה: היי-טק, ביו טכנולוגיה, מכוני מחקר, שירותי בריאות ואחרים.

האוניברסיטה חברה באיגוד האוניברסיטאות האמריקניות וחברה באיגוד אוניברסיטאות המחקר.

## בתי ספר ומחלקות
באוניברסיטה מספר בתי ספר וקולג'ים, ביניהם:
* **ארכיטקטורה:** בבית הספר מתקיימות תוכניות לימוד בתחומים ארכיטקטורה, תכנון עירוני, תיווך נדל"ן.
* **מנהל עסקים:** בבית הספר למנהל עסקים מתקיימות תוכניות לתואר ראשון, לתואר שני MBA במנהל עסקים, לתואר שלישי ותוכניות למנהלים.
* **חינוך:** נערכות תוכניות לתואר ראשון, שני ושלישי ולתעודת הוראה. קיימת גם תוכנית משותפת עם פסיכולוגיה.
* **הנדסה:** בבית הספר להנדסה מספר מחלקות ובהן הנדסה ביו רפואית, הנדסה אזרחית, הנדסת חשמל ומחשבים, הנדסת מכונות, הנדסת חומרים, הנדסה תעשייתית, הנדסה כימית ועוד.
* **סביבה וקיימות:** בבית הספר מתקיימות תוכניות לתואר שני באדריכלות נוף ותואר שני במדעים בהתמחויות שונות כגון תכנון סביבתי, שימור, מערכות מידע סביבתיות, קיימות ועוד. נערכים גם מסלולים לתואר ראשון ולתואר שלישי.
* **קינסיולוגיה:** בבית הספר לקינסיולוגיה תוכניות לתואר ראשון ומוסמך. הוא כולל גם מרכזי מחקר ומעבדות.
* **רפואה:** מתקיימות תוכניות לתואר דוקטור לרפואה ומסלולים לתואר שלישי בתחומי מחקר רפואי שונים.
* **סיעוד:** בבית הספר לסיעוד תוכניות לתואר ראשון, שני ושלישי. בין התמחויות בית הספר סיעוד גרונטולוגי, סיעוד ילדים, מיילדות וחדשנות בסיעוד.
* **מדיניות ציבורית:** בבית הספר מתקיימות כמה תוכניות לתואר ראשון במדיניות ציבורית וכן מסלולים לתואר שני, בהם תואר שני במדיניות ציבורית ותואר שני ביחסים בינלאומיים.

## ספורט
לאוניברסיטת מישיגן קבוצות ספורט מצליחות בליגות המכללות במגוון ענפים, והן מכונות ה"וולברינס". אצטדיון מישיגן, הנמצא בתחומי הקמפוס ומהווה בית לקבוצת הפוטבול של האוניברסיטה, הוא בין האצטדיונים הגדולים בעולם והגדול ביותר בארצות הברית: נכון ל-2010 הוא מכיל קרוב ל-110,000 מושבים.

## קישורים חיצוניים

* 

* 

## הערות שוליים

*
מישיגן
קטגוריה:אן ארבור
מישיגן
מישיגן
מישיגן
אריאל (דמות דיסני)

**אריאל** (באנגלית: **Ariel**) היא דמות בדיונית של בת ים שהופיעה לראשונה בסרט "בת הים הקטנה", ולאחר מכן בסדרת טלוויזיה מצוירת ובשני סרטי המשך. דמותה של אריאל נכללת בזיכיון "נסיכות דיסני".

הדמות מבוססת על ספרו של הנס כריסטיאן אנדרסן אך הותאמה לגרסת הסרט. לדמות שיצרו אולפני דיסני שיער אדמוני ארוך ומלא, זנבה ירקרק והיא לובשת חזיית צדפות סגלגלה. עד להצטרפותה של מרידה לזיכיון של "נסיכות דיסני", הייתה אריאל היחידה בעלת שיער אדמוני.בת ה-16.

את הדמות עיצב האנימטור גלן קין. בהרצאה שנשא מאוחר יוצר ציין כי ההשראה לדמות הייתה רעייתו. השחקנית שרי סטונר שימשה דוגמנית שעל פי תנועותיה פותחה הדמות המצוירת (סטונר שימשה דוגמנית עבור אולפני דיסני גם בעת פיתוח דמותה של בל בסרט "היפה והחיה") ועיצוב הדמות לקחה השראה גם מהשחקנית אליסה מילאנו.

את אריאל דיבבה ג'ודי בנסון. בנסון הייתה בעיקר שחקנית במה כשלוהקה לדבב את הדמות. בחירתה לתפקיד נעשתה בשל העובדה ש"היה חשוב לבחור בשחקנית שתבצע גם את קטעי השירה וגם את קטעי הדיבור". בגרסה העברית דיבבה את אריאל הזמרת שלומית אהרון. בסדרת הטלוויזיה ובסרט ההמשך הראשון דובבה אריאל על ידי רמה מסינגר. בסרט השלישי, דובבה אריאל על ידי לימור שפירא. בסדרת הטלוויזיה, בגרסת הדיבוב של ערוץ דיסני, מדובבת אריאל על ידי משי קלינשטיין, בסרט "ראלף שובר את האינטרנט" דובבה אריאל על ידי מייה קדוש.

בסדרה "עד עצם היום הזה" מגלמת את דמותה השחקנית ג'ואנה גרסיה.

השחקנית והזמרת האלי ביילי מגלמת את דמותה של אריאל בחידוש הלייב אקשן של דיסני, "בת הים הקטנה".

בשנים האחרונות בפארקי דיסני השונים מופיעה גרסת הלייב אקשן לצד הגרסה המצוירת.

## סרטים ותוכניות שבהם הופיעה
* 1989: בת הים הקטנה
* 1990: האי של בת הים הקטנה
* 1991: בת הים הקטנה (סדרת טלוויזיה של דיסני) (בארץ שודרה כחלק מהתוכנית "זמן דיסני")
* 2000: בת הים הקטנה 2: השיבה לים
* 2001: בית העכבר
* 2008: בת הים הקטנה 3: סיפורה של אריאל
* 2014: הנסיכה סופיה הראשונה
* 2018: ראלף שובר את האינטרנט
* 2023: בת הים הקטנה (לייב אקשן)
* 2023: לגו נסיכות דיסני: ארמון ההרפתקאות.
* 2024: אריאל (סדרה הנפשה שמשמשת כפריקוול לסרט משנת 2023)

## קישורים חיצוניים

קטגוריה:בת הים הקטנה של דיסני
קטגוריה:דמויות נסיכות דיסני
קטגוריה:נסיכות בדיוניות
קטגוריה:דמויות קולנועיות
אמן בין-לאומי

התואר **אמן בין-לאומי** (באנגלית: **International Master**; בראשי תיבות: **אב"ל** – **IM**)  ניתן לשחקני שחמט מצטיינים על ידי הארגון העולמי פיד"ה. התואר ניתן הן לגברים והן לנשים מאז שנת 1950, והוא לכל החיים.

התואר ממוקם מבחינת איכותו מתחת לתואר רב-אמן ומעל לתואר אמן פיד"ה (באנגלית: FIDE Master – FM).

על מנת שפיד"ה תעניק את התואר לשחקן, נדרשים לרוב שלושה ציונים (תוצאות מספיקות לקבלת דרגה) בתחרויות בין-לאומיות שבהן משתתפים אמנים בין-לאומיים ורבי אמנים בין-לאומיים. מד כושר של אמן בין-לאומי נע בדרך כלל בין 2400 ל-2500, אף על פי שלעיתים יהיו אמנים בין-לאומיים חזקים שטרם הפכו לרבי אמנים עם מד כושר גבוה יותר.

במקרים נדירים תוענק הדרגה לשחקנים על הישגים יוצאי דופן. לדוגמה, בכללים הנהוגים כיום, הזוכה באליפות העולם לשחמט לנוער יקבל דרגת אמן בין-לאומי אם עדיין איננו מחזיק בדרגה זו.

לאחר השגת תואר אמן בין-לאומי מרבית השחקנים המקצוענים שמים לעצמם כמטרה להפוך לרבי אמנים. מספר שחקנים קיבלו דרגת רב-אמן מבלי לקבל דרגת אמן בין-לאומי קודם לכן, בהם לארי כריסטיאנסן, ואנג האו, אניש גירי וולדימיר קרמניק.
 
תואר אמן בין-לאומי ניתן גם לשחקני שחמט בהתכתבות על ידי האיגוד הבין-לאומי ICCF וכן למחברי בעיות שחמט ולפותרי בעיות.

אמן בין-לאומי הוא בדרך כלל ברבע האחוז העליון של השחקנים התחרותיים בעת שהוא מקבל את התואר.
נכון לאוקטובר 2018 רשומים בפיד"ה 3,745 שחמטאים הנושאים תואר זה, מתוכם 107 שחמטאיות. 61 שחמטאים ישראלים בעלי דרגה זו, מתוכם 4 שחמטאיות: מרסל אפרוימסקי, יוליה שוויגר, אנג'לה בורסוק ומאשה קלינובה.

פיד"ה גם מעניקה תואר **אמן בין-לאומי לנשים** (באנגלית: Woman International Master – WIM), שהדרישות להשגתו פחותות מזה של האמן הבין-לאומי. אין כל מגבלה על נשים להשיג תואר אמן בין-לאומי "רגיל". נכון ליולי 2015 רשומות בפיד"ה 800 שחמטאיות הנושאות תואר זה, מתוכן 7 ישראליות.

## קישורים חיצוניים
* אתר פיד"ה 
* אתר ICCF לשחמט בהתכתבות 

## הערות שוליים

*
*
קטגוריה:תארים ודרגות בשחמט
גדי (קבוצת כוכבים)

**גדי** הוא המזל ה-10 בגלגל המזלות, בין קשת לדלי, סמלו הוא ♑︎ והוא אחד המזלות המוכרים העתיקים ביותר, אף על פי שבקבוצה אין כוכבים בהירים במיוחד. הקבוצה נמצאת בשוליו של האזור שנקרא לעיתים 'הים', שבו נמצאות קבוצות הקשורות למים כמו ארידנוס, לווייתן, דגים, דלי ועוד, והיא מסמלת עז ים - יצור שחציו עז וחציו דג.

מאחר שהיפוך החורף בדצמבר אירע בעת העתיקה בעת שהשמש הייתה במזל גדי, מכונה עד היום קו הרוחב בחצי הכדור הדרומי, בו השמש נראית ישירות מעל ראשו של הצופה ביום ההיפוך, חוג הגדי. כיום, עקב נקיפת ציר כדור הארץ ונדידתן של נקודות ההיפוך, השמש נמצאת ביום ההיפוך החורפי במזל קשת, ובמזל גדי היא נמצאת מסוף ינואר ועד לאמצע פברואר.

## כוכבים מעניינים
**α בגדי** (**אלג'די** - גדי בערבית) הוא כוכב כפול המורכב מזוג כוכבים לא קשורים שניתן להבחין ביניהם אפילו ללא ציוד עזר. הבהיר מבין השניים הוא ענק צהוב במרחק של 109 שנות אור עם בהירות נראית מדרגה 3.6. טלסקופ גדול מאפשר להבחין שלכוכב יש בן זוג עמום מאוד מדרגת בהירות 11. הכוכב השני הוא על-ענק צהוב במרחק של כ-690 שנות אור עם בהירות מדרגה 4.3. גם הוא כוכב זוגי עם בן זוג עמום בעל דרגת בהירות 8.6 בו ניתן להבחין בטלסקופ.

**β בגדי** הוא כוכב זוגי נוסף במרחק של כ-330 שנות אור, שניתן לראות את שני מרכיביו במשקפת. הכוכב הבהיר מבין השניים, בדרגת בהירות כוללת של 3.1, הוא למעשה שלישיית כוכבים שלא ניתן להפריד ביניהם עם טלסקופ אלא רק על ידי מדידות ספקטרוסקופיות. השני, בדרגת בהירות 6, הוא כוכב זוגי בעצמו. שני המרכיבים מקיפים זה את זה במרחק של כשליש שנת אור זה מזה ובזמן מחזור של כ-700,000 שנים.

**γ בגדי** הוא ענק לבן - כחלחל במרחק של כ-140 שנות אור ובבהירות מדרגה 3.7. בהירותו אינה קבועה, אך השינויים קטנים מכדי שיהיה ניתן להבחין בהם ללא ציוד מדידה רגיש.

**[[דלתא בגדי|δ בגדי]]** (**דנב אלג'די** - זנב הגדי בערבית) הוא הכוכב הבהיר ביותר בקבוצה. זהו כוכב זוגי במרחק של 38 שנות אור, המורכב מענק לבן עם דרגת בהירות 3.2 ובן זוג עמום עם דרגת בהירות 5.2. הכוכב העמום עובר על פני הבהיר אחת ל-24.5 שעות ומוריד את הבהירות הכוללת מדרגה 2.8 לדרגה 3. בנוסף, מקיפים את הזוג הבהיר עוד שני כוכבים עמומים מאוד בדרגות בהירות 13 ו-16.

## גרמי שמיים מעניינים נוספים
M30 הוא צביר כדורי במרחק של כ-26,000 שנות אור. ניתן להבחין בו במשקפת ככתם מעורפל עם בהירות נראית מדרגה 7.2 ובאמצעות טלסקופ חובבים איכותי ניתן גם להבחין בכוכביו הבהירים ביותר.

## מיתולוגיה
הקבוצה זוהתה כיצור מיתולוגי שחציו עז וחציו דג כבר על ידי הבבלים שזיהו אותה עם האל אנכי. במיתולוגיה היוונית הקבוצה זוהתה עם אמלתיה - העז שהניקה את זאוס כאשר אימו החביאה אותו על מנת למנוע מאביו קרונוס לבלוע אותו. אחת מקרני העז שתוארה כשבורה, זוהתה עם קרן השפע. אגדות אחרות מקשרות את הקבוצה עם האל פאן שנמלט מהמפלצת טיפון אל תוך הנילוס וחלקו התחתון הפך לזנב דג.

## ראו גם
* מזל גדי

## קישורים חיצוניים

* 

*
קטגוריה:קבוצות כוכבים
קטגוריה:48 קבוצות הכוכבים של תלמי
קטגוריה:גדי בתרבות
Lodger

**Lodger** (**דייר**) הוא אלבום אולפן של הזמר דייוויד בואי.

זהו האלבום האחרון בטרילוגיית האלבומים שהוקלטו בהשפעת העיר ברלין ושהוקלטו עם בריאן אינו. החומרים שהוקלטו לטרילוגיה נחשבים לניסיוניים, אם כי באלבום זה, החומר קליט ונגיש יותר משני חלקיה הראשונים של הטרילוגיה. על אף שהאלבום לא זכה להצלחה גדולה בזמנו, נחשב הוא לאחד מאלבומיו הלא מוערכים וכיום נחשב לאחד מהטובים שהקליט בואי במהלך הקריירה המוזיקלית שלו.

## הפקה
Lodger הוקלט ברובו במהלך מסע ההופעות העולמי שערך בואי בשנת 1978 יחד עם בריאן אינו וקבוצת הנגנים שניגנה גם באלבומי הטרילוגיה. במסע זה החליף את הגיטריסט רוברט פריפ, בחברו לעתיד של פריפ להרכב הבא של להקת קינג קרימזון מ-1981 - אדריאן בילו שניגן עד אותה העת במסע ההופעות של פרנק זאפה. עבודתו של בילו באלבום נחשבת לעבודה הניסיונית ביותר שהוקלטה ליצירה זו.

בשונה משני חלקיה הראשונים של הטרילוגיה, בהם מחצית משירי האלבום היו קטעים אינסטרומנטליים, הרי שב-Lodger הוזנח הרעיון ביוזמתו של בואי שהוסיף מילים לשירים שהולחנו.

האלבום מחולק למעשה לשני חלקים: חלקו הראשון מתאפיין בשירים המושפעים מסגנונות ממוזיקת העולם (ובכך מהווים המשך ישיר לקטע הסוגר את האלבום Heroes - ""The Secret Life of Arabia", וחלקו השני של האלבום מתאפיין בשירים בעלי אופי מערבי יותר. השיר "Red Sails" מתאפיין בצליל אמביינט תעשייתי שהושפע מהרכב מוזיקלי גרמני בשם Neu!. השיר "Boys Keep Swinging" היה הסינגל הראשון שיצא לאלבום (הגיע למקום 7 במצעדים) ולווה בקליפ פרובוקטיבי בו נראה בואי בבגדי נשים. השיר מתאפיין בצליל בסגנון הפאנק. בשיר זה נעשה ניסיון של חילופי תפקידים ונגן הגיטרה קרלוס אלומר ניגן על התופים בעוד נגן התופים דניס דייוויס ניגן בבס. לשיר זה ישנם אותם אקורדים בדיוק, רק בסדר שונה, כמו לשיר אחר באלבום "Fantastic Voyage" (שזה האחרון זכה לגרסה עברית בשנת 2004 על ידי הזמר נועם רותם).

## עטיפת האלבום
את עטיפת האלבום עיצב אמן הפופ הבריטי דרק בושיר. העטיפה מציגה משני צידי האלבום את כל גופו של בואי, כשהוא נראה כקורבן של תאונה כשאפו שבור. בפנים האלבום ניכללו אזכורים לציורו של אנדראה מנטניה בו מוצגת גופתו של ישו, וצילום גופתו של המהפכן והמנהיג הקובני ארנסטו צ'ה גווארה. צילומים אלו לא ניכללו במהדורת האלבום שיצאה בשנת 1991.

## ביקורות
Lodger זכה לביקורות חלשות בקרב מבקרי המוזיקה עם יציאתו. מבקר המוזיקה של המגזין רולינג סטון כתב: זוהי עבודתו החלשה ביותר... ונראה כי נועד להעביר את הזמן".

האלבום הגיע למקום ה-4 במצעדי המכירות בבריטניה, ולמקום ה-20 בארצות הברית. לאחר הוצאת האלבום, טענו מבקרי המוזיקה של המגזין NME כי Lodger יזדקק לזמן כדי שערכו יוערך נכונה, ובעקבות כך הוא עתיד להחשב לאחד מאלבומיו המורכבים והמוערכים של בואי.

## רצועות האלבום

בשנת 1991 יצאה מהדורה של האלבום בליווי שני קטעי בונוס:
# I Pray, Olé - הוקלט בשנת 1979 וייצא לראשונה במהדורה זו.
# Look Back in Anger - הוקלט מחדש בשנת 1988.

## משתתפים
* דייוויד בואי – קולות, פסנתר, גיטרה, סינתיסייזר
* קרלוס אלומר – גיטרה, פסנתר
* ג'ורג' מארי] – גיטרה בס
* דניס דייוויס – תופים, כלי הקשה
* טוני ויסקונטי - קולות, גיטרה, מנדולינה, בס
* אדריאן בילו - גיטרה, מנדולינה
* סימון האוס - כינור, מנדולינה
* בריאן אינו - קלידים, כלי הקשה
* סטאן - סקסופון
* רוג'ר פאוול - סינתיסייזר

## קישורים חיצוניים

קטגוריה:אלבומי דייוויד בואי
קטגוריה:אלבומים באנגלית
קטגוריה:אלבומים שהופקו על ידי דייוויד בואי
קטגוריה:אלבומים שהופקו על ידי טוני ויסקונטי
קטגוריה:אלבומי חברת EMI רקורדס
האצטדיון הלאומי בייג'ינג

שמאל|ממוזער|250px|האצטדיון מבפנים
250px|שמאל|ממוזער|מראה מבחוץ
**האצטדיון הלאומי בייג'ינג** המכונה גם "**קן הציפור**", הוא אצטדיון שנבנה כאצטדיון אולימפי בפארק האולימפי של בייג'ינג, בירת הרפובליקה העממית של סין, עבור אולימפיאדת 2008 שנערכה בעיר. המבנה אירח את טקסי הפתיחה והסיום של האולימפיאדה, את טקסי הפתיחה והסיום של המשחקים הפאראלימפיים וכן את התחרויות במקצועות האתלטיקה הקלה. האצטדיון אירח גם את טקסי הפתיחה והסיום של אולימפיאדת החורף בייג'ינג 2022.

## נתונים טכניים
לצורכי האולימפיאדה, המבנה הכיל כ-91,000 מושבים לצופים. בשינויים שנערכו במקום לאחר המשחקים האולימפיים, הופחת מספר המושבים לכ-80,000.

אורכו של המבנה 330 מטרים, רוחבו 220 מטרים וגובהו 69.2 מטרים. באצטדיון מגרש מרכזי של דשא ששטחו כ-250,000 מ"ר. המבנה בנוי מ-36 ק"מ של פלדה מלופפת שמשקלה הכולל כ-45,000 טונות.

## הקמת האצטדיון והשימוש בו
בשנת 2002 נערכה ביוזמת ממשלת סין תחרות אדריכלים בין-לאומית לתכנון המבנה. הזוכים היה משרד האדריכלים הרצוג ודה מורון. האמן הסיני איי וייויי שימש כיועץ אמנותי למשרד הזוכה.

עבודות הבנייה החלו בדצמבר 2003 ועלות ההקמה הסתכמה לבסוף ב-450 מיליון דולר.

במהלך ינואר 2008 התגלה כי למעלה מ-10 עובדים נהרגו במהלך העבודות.

עלות האחזקה השנתית של המבנה עומדת על 9 מיליון דולר.

לאחר המשחקים האולימפיים, כדי למנוע את הפיכתו לפיל לבן, שונה יעודו. בתחילה, שימש המקום כמוזיאון וב-2009 הוחלט להופכו לפארק שעשועי-שלג, אשר על-פי הערכות, עתיד למשוך כ-20 אלף מבקרים ביום.

ב-2015 אירח האצטדיון את אליפות העולם באתלטיקה ה-15.

## קישורים חיצוניים

* 
* האצטדיון הלאומי באתר הרשמי של אולימפיאדת בייג'ינג
*  ירמי ברנר, הגידו כן לקן, 18.8.2008, באתר נענע 10 - כתבת וידאו על האצטדיון בזמן המשחקים
* האצטדיון הלאומי  באתר World Stadiums
* מידע על המבנה וגלריית תמונות
* מיקום המבנה, באתר גוגל מפות
* תצלום פנורמי של פנים האצטדיון

## הערות שוליים

קטגוריה:בייג'ינג: מבנים
קטגוריה:בייג'ינג: ספורט
קטגוריה:הרפובליקה העממית של סין: אצטדיונים ומתקני ספורט לאומיים
קטגוריה:מבנים שתכננו הרצוג ודה מרון
Stage

**Stage** הוא אלבום ההופעה החיה השני של המוזיקאי הבריטי דייוויד בואי שיצא בשנת 1978. האלבום כולל הקלטות שבוצעו בהופעות חיות בפרובידנס, פילדלפיה ובוסטון בארצות הברית וכלל חומרים בעיקר מאלבומיו האחרונים של בואי מאותה העת Station to Station, Low ו-"Heroes", וכן חמישה שירים מהאלבום The Rise and Fall of Ziggy Stardust and the Spiders from Mars. הנגנים שליוו את בואי במסע הופעות זה, המשיכו עם בואי בהקלטת אלבומו הבא Lodger.

אלבום זה מתאפיין באווירה רגועה מאלבום ההופעות הקודם שלו David Live משנת 1974. ההישג הגדול בהופעות אלו, היא היכולת של ההרכב המוזיקלי וצוות ההפקה, להציג בהופעה חיה את ההקלטות המורכבות המופיעות באלבומי האולפן. היות שהמיקרופונים חוברו ישירות לכלי הנגינה, קולות הקהל כמעט ולא נשמעים בהקלטות, כמו כן, החיבור בין השירים המוקלטים לא כוללים קטעי קישור וקולות קהל דבר המקנה לאלבום אווירת אולפן ופחות את האווירה בהופעה חיה. עובדה זו, היא שפוגעת בערך האלבום, היורד למעשה מאיכות השירים בגרסאות האולפן שלהן, ומופיעות כאן ללא ערך מוסף.

האלבום הגיע למקום ה-5 במצעדי המכירות בבריטניה, ולמקום ה-44 בארצות הברית. הסינגל היחיד שיצא מהאלבום הוא "Breaking Glass" שהוקלט בגרסה ארוכה יותר מזו שהופיעה באלבום Low. במהדורת האלבום שיצאה בשנת 1991 נכלל שיר בונוס "Alabama Song" שניכתב במקור על ידי ברטולט ברכט לאופרה "עלייתה ונפילתה של העיר מהגוני". בשנת 2005 יצא האלבום על גבי DVD.

## רצועות הקלטה
# Hang on to Yourself
# Ziggy Stardust
# Five Years
# Soul Love
# Star
# Station to Station

# Fame
# TVC 15
# Warszawa
# Speed of Life
# Art Decade
# Sense of Doubt
# Breaking Glass
# "Heroes"
# What in the World
# Blackout
# Beauty and the Beast
# Alabama Song (רצועת בונוס במהדורת האלבום משנת 1991).

## משתתפים
* דייוויד בואי – קולות, קלידים
* קרלוס אלומר – גיטרה, קולות
* ג'ורג' מארי – גיטרה בס, קולות
* דניס דייוויס – תופים, כלי הקשה
* אדריאן בילו - גיטרה, קולות
* סימון האוס - כינור
* סין מאייס - פסנתר, כלי מיתר, קולות
* רוג'ר פאוול - סינתיסייזר, קולות

## קישורים חיצוניים

קטגוריה:אלבומי דייוויד בואי
קטגוריה:אלבומי הופעה באנגלית
קטגוריה:אלבומים שהופקו על ידי דייוויד בואי
קטגוריה:אלבומים שהופקו על ידי טוני ויסקונטי
ספינג'

שמאל|ממוזער|250px|ספינג'
ממוזער|ספינג'ים על צלחת
**סְפינג**' או **סְפֶנג**' (נהגה **שְׁפינְג**', בפי יהדות ג'רבה **'סְפינגָ'ה** ביחיד **וספינג**' לרבים. בפי יהדות לוב **ספנז**', בערבית: **السفنج אלספינג';** תרגום: הספוג), הוא מאכל מבצק שמרים אשר מטוגן בשמן עמוק או חצי עמוק בדומה לסופגנייה ומעליו מפזרים סוכר, סירופ או דבש מדולל. המאכל מזוהה עם יהדות צפון אפריקה והוא נטול מוצרי חלב. לספינג' שתי צורות עיקריות: חישוק וצורה שטוחה. בגלל חג המימונה הצורה המוכרת יותר בציבור הישראלי היא חישוק (עיגול עם חור במרכזו הנראה כמו דונאט); צורה זו קיימת גם בחלק מהמטבח התוניסאי. בג'רבה, תוניסיה ולוב הספינג' נפרס על ידי לחיצת אצבעות לצורה שטוחה וכמעט מעוגלת, ובמטבח הלובי צורתו דומה אך גדולה ועבה יותר מגרסתו בג'רבה ובתוניס. בלוב לעיתים הוא מוגש עם ביצה מטוגנת עליו או עם פולים וכמון.

צורת החישוק התפתחה ככל הנראה באזור אל אנדולוס ושם נקראה בשם איספנג {isfenğ}. היא הגיעה לצפון אפריקה עם גירוש יהודי ספרד, ומאוחר יותר עם גירוש המורים.

הספינג' הפרוס הוא מאכל קדום יותר שהיה חלק מהמטבח הפיניקי והכנעני וכנראה חדר לאירופה על ידי היוונים. הוא אף קדם למאכלים האירופאים והאמריקאים כמו הדונאט הספרדי, בורמואלוס ומאכלי בצק מטוגנים בשמן עמוק אחרים כמו הפריטר.

את הספינג' נהוג לאכול במועדים אלו:
# בחג החנוכה, בו מסמלים לפי המסורת את השמן שנמצא במקדש.
# הוא ניתן לתינוק כאשר יוצאת לו שן ראשונה.
# בקרב יהודי צפון אפריקה נהוג שלמוחרת החתונה, כשהחתן והכלה מגיעים לבית ההורים, מקבלים את פניהם בכפית דבש, ולאחר מכן מגישים ספינג' עם דבש וכוס תה.
# יהודי אלג'יריה נהגו לאכול ספינג' לאחר אמירת הסליחות ותפילת שחרית בחודש אלול, כדי לעודד את האנשים והצעירים שהתעוררו מוקדם לסליחות.

במרוקו ובתוניסיה היה הספינג' מאכל שהיה מקובל מאוד על ילדים. למשל, בעת הליכתם למוסד הלימודים, היו עוצרים אצל המוכר ומקבלים את הספינג' מושחל על חוט מעץ הדקל.

## ראו גם
* סופגנייה
* ספנז
* זלאביה
* בנייה

## קישורים חיצוניים

## הערות שוליים

קטגוריה:המטבח הערבי: קינוחים
קטגוריה:המטבח התוניסאי
קטגוריה:המטבח המרוקאי
קטגוריה:המטבח היהודי המרוקאי
קטגוריה:מוצרי בצק שמרים
קטגוריה:סופגניות
קטגוריה:המטבח הישראלי: קינוחים
נתרן תת-כלורי

**נתרן תת-כלורי** (מבנה כימי: NaOCl) הוא תרכובת כימית המשמשת להלבנה, חיטוי וניקוי. הוא המלח של HOCl (חומצה היפוכלורית).

## ייצור
ניתן לקבל נתרן תת-כלורי בתגובת דיספרופורציונציה של כלור גזי עם תמיסה קרה של נתרן הידרוקסידי:
Cl2 +2NaOH -> NaOCl + NaCl + H2O.

בתעשייה מפיקים את שני חומרי הגלם, כלור גזי ונתרן הידרוקסידי, באותו תהליך אלקטרוכימי, תהליך כלור-אלקלי. על ידי אלקטרוליזה של תמיסת נתרן כלורי במים, נתרן הידרוקסידי שוקע על הקתודה:
2Na+ + 2H2O + 2e- -> H2 + 2NaOH, וכלור גזי משתחרר מהאנודה:
2Cl- -> Cl2 + 2e-.

כדי לקבל נתרן תת-כלורי מבצעים את התהליך בהפרדה מינימלית בין האנודה לקתודה.
את התמיסה מקררים מתחת ל 40°C כדי למנוע היווצרות נתרן כלורט NaClO3, והיא בסיס חלש. התמיסה תכיל תמיד גם מלח בישול הנוצר בתהליך.
[מרכז|ממוזער|450px|סכמה של תא הממברנה האלקטרוכימי להפקת נתרן תת-כלורי מתמיסת [מלח בישול. באנודה (A) יוני כלוריד -Cl מתחמצנים לכלור גזי Cl2 הממברנה הסלקטיבית B מאפשרת ליוני הנתרן +Na לעבור לצד השני של התא אך לא ליוני כלוריד או הידרוקסיד. בקתודה (C) מים מחוזרים להידרוקסיד וגז מימן. התוצאה היא אלקטרוליזה של תמיסת NaCl לגז כלור ונתרן הידרוקסידי המגיבים לתת את התוצר]].

## ריכוזים ושימושים
לשימוש ביתי משתמשים בתמיסות מהולות של 3-6% (המוכרות בשם המסחרי אקונומיקה). לחיטוי מים ולטיפול בשפכים משווקות תמיסות של 12-15%. לחיטוי בריכות שחייה וטיפול במכלי מים משווק גם מלח הסידן Ca(OCl)2 כטבליות מוצקות המכונות HTH ומכילות כ-30% כלור פעיל.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:בסיסים
קטגוריה:נתרן: תרכובות
קטגוריה:חמצן: תרכובות
קטגוריה:כלור: תרכובות
"Heroes"

**"Heroes"** (בתרגום לעברית: **"גיבורים"**) הוא אלבום של המוזיקאי הבריטי דייוויד בואי משנת 1977, ומהווה את חלקה השני של טרילוגיית אלבומים שהוקלטו בהשראת העיר ברלין, בשיתוף פעולה עם המוזיקאי בריאן אינו.

המירכאות הכפולות מהוות חלק משם האלבום ומשמו של שיר הנושא שלו. בריאיון לכתב העת NME בשנת 1977 הסביר בואי שקיבל את ההשראה לכתיבת השיר מזוג אוהבים שנפגש מספר פעמים ליד מגדלי השמירה של חומת ברלין, שלידם נמצא גם אולפן ההקלטות. מכיוון ש"סיפור הגבורה" שלהם נראה לו אירוני, הוא הוסיף לשם השיר את המירכאות. השיר נחשב לאחד מהשירים המזוהים ביותר עם בואי.

אלבום זה קרוב בסגנונו לאלבום הראשון בטרילוגיה Low, בשונה מהאלבום Lodger. מבין השלושה זהו האלבום המושפע ביותר מהאווירה הברלינאית של אותה העת, והיחיד שהוקלט כולו בעיר ברלין עצמה.

האלבום נחשב לאחד מהאלבומים הטובים ביותר שהוציא בואי במהלך הקריירה שלו, לא מעט הודות לעבודת נגן הגיטרה באלבום, רוברט פריפ, שהקליט את חלקו לאלבום במהלך יום הקלטות אחד בלבד. ג'ון לנון טען כי כשהקליט את אלבומו Double Fantasy, כוונתו הייתה ליצור אלבום שיהיה טוב לפחות כמו "Heroes".

## הפקת האלבום
האלבום הוקלט באולפני הנזה בצמוד לחומת ברלין בצידה המערבי של העיר ברלין. "Heroes" מאפיין את רוח תקופת המלחמה הקרה והרוח ששררה בברלין החצויה. השותף של בואי להפקת האלבום, טוני ויסקונטי, ראה בהפקת האלבום את פסגת יצירתו, וזאת הודות לשילוב טכניקות הקלטה ייחודיות במטרה להשיג איכויות צליל רצויות.

שם האלבום ושיר הנושא הם גם מחווה לשיר Hero של הלהקה הגרמנית Neu!. שם השיר V-2 Schneider, הוא מחווה לחבר להקת קרפטוורק פלוריאן שניידר, וזאת בעקבות הכללת שמו של בואי בלהיטה של הלהקה Trans-Europe Express  מאותה שנה.

עטיפת האלבום צולמה בהשראת עבודתו של הצייר הגרמני מייסד תנועת "הגשר", אריק הקל. עטיפה דומה נוצרה באותה שנה גם לאלבומו של איגי פופ The Idiot, אותו הפיק בואי בברלין.

על אף שהאלבום כולל מספר קטעים בעלי אווירה קודרת ואפלה, נחשב האלבום ליצירה בעלת אמירה חיובית, זאת הודות לשיר הפתיחה של האלבום Joe the Lion, והשיר החותם את האלבום, The Secret Life of Arabia.

עם יציאתו לווה האלבום במסע יחסי ציבור ייחודי, שכותרתו הייתה: "There’s Old Wave. There’s New Wave. And there's David Bowie..." ("יש גל ישן. יש גל חדש. ויש דייוויד בואי..."). האלבום זכה לביקורות משבחות, והגיע למקום השלישי במצעדי המכירות בבריטניה בו נשאר במשך 26 שבועות. בארצות הברית זכה האלבום להצלחה מועטה יחסית והגיע למקום ה-35 בלבד.

שירי האלבום הופיעו במסע ההופעות שקיים בואי באותו זמן, ונכללו באלבום Stage שהוקלט בארצות הברית בשנה לאחר מכן. בשנת 1996 הקליט המלחין האמריקאי פיליפ גלאס עיבוד משלו למספר קטעים מהאלבום, בביצוע תזמורתי. היצירה הוקלטה לאלבום Heroes" Symphony". שיר הנושא של האלבום זכה לגרסאות כיסוי רבות. בואי עצמו שר את השיר במופע המחווה וההתרמה לכבאי העיר ניו יורק בשנת 2001.

## שירי האלבום

### רצועות בונוס
#Abdulmajid (רצועת בונוס שהוקלטה בין השנים 79–1976)
#Joe the Lion (רצועת בונוס, מיקס משנת 1991 להקלטה המקורית)

## משתתפים
*דייוויד בואי – קולות, קלידים, גיטרות, סקסופון
*בריאן אינו - קלידים, טיפול בגיטרות
*קרלוס אלומר – גיטרה
*ג'ורג' מארי – גיטרה בס
*דניס דייוויס – כלי הקשה
*רוברט פריפ - גיטרה מובילה

## ראו גם
* Heroes (שיר של דייוויד בואי)

## קישורים חיצוניים

## הערות שוליים

קטגוריה:אלבומי דייוויד בואי
קטגוריה:אלבומים באנגלית
קטגוריה:אלבומים שהופקו על ידי דייוויד בואי
קטגוריה:אלבומים שהופקו על ידי טוני ויסקונטי
קטגוריה:אלבומי חברת EMI רקורדס
קטגוריה:אלבומי חברת RCA רקורדס
אלן סוקל

**אלן סוקל** (באנגלית: **Alan David Sokal**) (נולד ב-24 בינואר 1955) הוא פיזיקאי ומתמטיקאי אמריקאי-יהודי, חבר סגל אוניברסיטת ניו יורק ובסגל אוניברסיטת לונדון. 

נולד בבוסטון, מסצ'וסטס לנתן סוקל, מדען וממציא בתחום האלקטרוניקה, ולזלדה קאופמן-סוקל. הוריו היו יהודים, צאצאים של מהגרים יהודים מפולין. אלן סוקל למד לתואר ראשון בפיזיקה ומתמטיקה באוניברסיטת הרווארד. בשנת 1981 סיים לימודי דוקטורט במתמטיקה באוניברסיטת פרינסטון.

סוקל ידוע במיוחד בשל פרשת סוקל, שבה פרסם מאמר בכתב העת Social Text , מגזין פוסטמודרניסטי שאוניברסיטת דיוק מוציאה לאור. 
המאמר נקרא: Transgressing the Boundaries: Towards a Transformative Hermeneutics of Quantum Gravity (בתרגום חופשי – מעבר לגבולות: לקראת פרשנות טרנספורמטיבית של כבידה קוונטית), והיה חסר כל משמעות – אוסף של ציטוטים חסרי משמעות של הוגי דעות פוסט-מודרניסטיים בצירוף שטויות פסאודו-מדעיות.

סוקל פרסם את העובדה שהמאמר היה שקרי (או פרודיה בלשונו), במאמר שפרסם בירחון לינגואה פרנקה. המהומה שנוצרה בעקבות זאת נחשבת לשיאן של מלחמות המדע, ויכוח בין הוגי דעות פוסטמודרניסטיים למדענים והוגי דעות שהתנגדו לפוסט-מודרניזם.

ב-1997 הרחיב סוקל ביחד עם ז'אן בריקמונט, פיזיקאי בלגי, את הביקורת שלו בספר שיצא בצרפת בשם "אינטלקטואלים מתחזים" (Impostures intellectuelles), ובארצות הברית בשם "נונסנס אופנתי" (Fashionable Nonsense) . ב-2008 פרסם סוקל ספר נוסף, "מעבר לתרמית" (Beyond the Hoax) .

## קישורים חיצוניים

* 

* אתרו באוניברסיטת ניו יורק
* אתרו באוניברסיטת לונדון
* המאמר המפורסם

קטגוריה:פיזיקאים יהודים אמריקאים
קטגוריה:מתמטיקאים יהודים אמריקאים
קטגוריה:בוגרי אוניברסיטת הרווארד
קטגוריה:בעלי תואר דוקטור מאוניברסיטת פרינסטון
 קטגוריה:סגל אוניברסיטת ניו יורק
קטגוריה:סגל אוניברסיטת לונדון
קטגוריה:אמריקאים שנולדו ב-1955
עג'מאן (עיר)

**עג'מאן** (בערבית: **عجمان**) היא עיר הבירה של האמירות עג'מאן, הקטנה מבין האמירויות באיחוד האמירויות הערביות. לעיר אוכלוסייה של כ-225,000 תושבים (נכון לשנת 2003). האזור העירוני נכנס אל תוך העיר שארג'ה לאורך החוף מדרום-מערב, וזו סמוכה לדובאי סיטי, ובכך יוצר רצף עירוני גדול.

## היסטוריה
העיר נוסדה ב-1816, כאשר רשיד בן חמיד אל-נועיימי מהשושלת הנועיימית וחמישים מחסידיו כבשו את עג'מאן משבט אאל בו שאמס  בתום קרב קצר. בהמשך תמך בשלטון עג'מאן השייח' של שארג'ה וראס אל-ח'ימה, סולטאן בן קסר אל-קאסמי . ב-1820 חתמו שליטי האמרויות על האמנה הימית הכללית . כמו ערים רבות לאורך מה שהיה לחוף שביתת הנשק, הייתה האוכלוסייה נוודית, בהתאם לעונה. במהלך תקופת שליית הפנינים התגוררו במקום מעל אלף איש משבט המהמי, שעברו למקומות אחרים בתקופת גדילת התמרים. לדברי סקר בריטי מ-1822, בעוד אל-נועיימי ראה בעג'מאן שטח עצמאי, שלא בשליטת שארג'ה, לא כך ראו את הדברים שליטי שארג'ה, אף על פי שלא הייתה להם שליטה על המקום. הסקר מציין שמרבית התושבים הם ואהבים אדוקים.

ב-1831 בזזו בני שבט מאבו דאבי את עג'מאן ואת עצי התמרים שלה, וכנקמה פשטו כוחות עג'מאן על סוחאר ומסקט. אמירות שארג'ה התנערה מפעילויות מדינת החסות שלה, וכדי להעניק למותקפים פיצויים נשלח כוח צבאי ימי. ב-1835 נחתמה אמנה שסיימה מחלוקת ארוכת שנים בין אמירויות המפרץ הפרסי השונות. ב-1840 פלשו תושבי אל-הירה  לעג'מאן. אף על פי שנרתע בתחילה מלסייע לעג'מאן, שלח שליט שארג'ה סולטן בן סקר את בנו סקר בסיוע דובאי, והם הניסו את הפולשים ובזזו את מקום מושבם. ב-1843 נחתמה אמנה ימית נוספת בין השייח'ים של ערי החוף לבריטים, ב-1853 נחתם הסכם שלום "תמידי". אמנה נוספת ב-1892 כבלה את מדינות החוף לבריטניה הגדולה. סקר לורמייר באנציקלופדיה "Gazetteer of the Persian Gulf, Oman and Central Arabia" מראשית המאה ה-20 העיד שבעג'מאן 750 תושבים.

## תחבורה
בעיר נבנה כיום נמל תעופה, הצפוי להיפתח בהמשך שנת 2020.

## קישורים חיצוניים

* 

קטגוריה:איחוד האמירויות הערביות: ערים
קטגוריה:איחוד האמירויות הערביות: ערי חוף
קטגוריה:ערי בירה של יחידות מנהליות
קטגוריה:יישובים שהוקמו ב-1816
קטגוריה:המפרץ הפרסי: ערי נמל
אלכסיי אבריקוסוב

**אלכסיי אלכסייביץ' אבריקוסוב** (ברוסית: **Алексе́й Алексе́евич Абрико́сов**, 25 ביוני 1928 - 29 במרץ 2017) היה פיזיקאי יהודי רוסי-סובייטי ואמריקאי, חתן פרס נובל לפיזיקה בשנת 2003 על תרומה חלוצית לתאוריה של מוליכי על ונוזלי על, יחד עם ויטאלי גינזבורג ואנתוני לגט.

## קורות חיים
אלכסיי אבריקוסוב נולד במוסקבה למשפחת רופאים. אימו, פאינה וולף, היא יהודייה. סיים את לימודי התואר הראשון באוניברסיטת מוסקבה בשנת 1948. בשנים 1948-1965 עבד במכון לפיזיקה באקדמיה הסובייטית למדעים. שם גם השלים את לימודי הדוקטורט, בשנת 1951, בהם עסק בתאוריה של פעפוע תרמי בפלזמה. אחרי השלמת לימודים אלו, הוא עבר להנחייתו של פיזיקאי אחר באותו מוסד ובשנת 1955 הוציא עמו עבודת תזה נוספת, ברמת דוקטורט, בפיזיקה ובמתמטיקה, בתחום האלקטרודינמיקה של האנרגיות הגבוהות.

בשנים 1965-1988 עבד במכון לנדאו לפיזיקה תאורטית וכן כפרופסור באוניברסיטת מוסקבה. בנוסף היה חבר באקדמיה הסובייטית למדעים בשנים 1987-1991, ולאחר מכן חבר באקדמיה הרוסית למדעים. מאז 1991 עבד אבריסוקוב במעבדה הלאומית בארגון (Argonne), אילינוי שבארצות הברית.

בנוסף לפרס נובל לפיזיקה בו זכה בשנת 2003, ב-1952 גילה כי שטף מגנטי יכול לחדור לחומר מוליך על. התופעה ידועה כיום כמוליכות-על מסוג שני, והסידור התואם של קווי השטף המגנטי נקרא על שמו של אבריקוסוב.

תחומים מדעיים נוספים בהם עסק וחקר: חקר מימן כמתכת בכוכבי לכת מימן, מחקר אנרגיות גבוהות, חקר מוליכי על בשדה מגנטי חזק, חקר זרימת על של הליום ומחקר מוליכי על בטמפרטורות גבוהות. פרסים בהם זכה, בנוסף לפרס נובל: פרס לנין (1966) ופרס ברדין (1991).

## קישורים חיצוניים

* ביוגרפיה באתר מעבדת ארגון
* מידע מאתר פרס נובל
* 
* 

## הערות שוליים

קטגוריה:זוכי פרס נובל לפיזיקה
קטגוריה:זוכי פרס נובל יהודים אמריקאים
קטגוריה:זוכי פרס נובל יהודים רוסים
קטגוריה:פיזיקאים יהודים אמריקאים
קטגוריה:פיזיקאים יהודים רוסים
קטגוריה:פיזיקאים סובייטים
קטגוריה:יהודים זוכי פרס לנין
קטגוריה:עמיתים זרים בחברה המלכותית
קטגוריה:עמיתים יהודים בחברה המלכותית
קטגוריה:יהודים חברי האקדמיה הלאומית למדעים של ארצות הברית
קטגוריה:יהודים חברי האקדמיה האמריקאית לאמנויות ולמדעים
קטגוריה:חברי החברה הפיזיקאית האמריקאית
קטגוריה:רוסים חברי האקדמיה הלאומית למדעים של ארצות הברית
קטגוריה:סגל המכון לפיזיקה וטכנולוגיה של מוסקבה
קטגוריה:סגל אוניברסיטת מוסקבה
קטגוריה:סגל אוניברסיטאות ברוסיה
קטגוריה:מעוטרי עיטור הדגל האדום של העמל
קטגוריה:מעוטרי עיטור אות הכבוד
קטגוריה:מדענים שהיגרו לארצות הברית
קטגוריה:יהודים שהיגרו מרוסיה לארצות הברית
קטגוריה:אמריקאים שנולדו ב-1928
קטגוריה:רוסים שנפטרו ב-2017
קטגוריה:אמריקאים שנפטרו ב-2017
מאט דאלאס

ממוזער|שמאל|מאט דאלאס, 2011
**מת'יו "מאט" ג'וזף דאלאס** (באנגלית: **Matthew Joseph "Matt" Dallas**; נולד ב-21 באוקטובר 1982) הוא שחקן אמריקאי, הידוע בעיקר בשל גילום הדמות הראשית בסדרת המדע הבדיוני לנוער "קייל XY".

## ביוגרפיה
דאלאס נולד וגדל בפיניקס שבאריזונה ולמד בבית הספר לאמנויות של פיניקס. יש לו שני אחים צעירים ואחות צעירה אחת. הוא החל להתעניין במשחק בגיל 12, כשסבתו לקחה אותו להפקה של ההצגה הברווזון המכוער בתיאטרון קהילתי מקומי בשם Desert Stages Theatre. לאחר סיום לימודיו, עבר ללוס אנג'לס וניסה להצליח בתחום המשחק.

## קריירה
הוא גילם כמה תפקידים קטנים במספר סרטים, בין היתר ב"חיים את החלום", "ימי המחנה", אך אלה לא העניקו לו חשיפה רבה.

בשנת 2005 השתתף בתפקיד אורח בסדרה "הפמליה", שהיווה את נקודת המפנה בקריירה שלו. בעקבות הופעתו לוהק לסדרת הנוער "קייל XY", בה הוא מגלם את התפקיד הראשי של קייל, נער בן 17 בעל יכולות שכליות גבוהות שנוצר בניסוי מעבדה.

בשנת 2014 שיחק בתפקיד אורח בקומדיית מצבים "בייבי דאדי" ברשת ABC Family, ובשנת 2016 חזר שוב לתפקיד אורח.

## חיים אישיים
דאלאס הוא הומוסקסואל מוצהר; למרות, שהוא הכחיש זאת בעבר. הוא הכחיש את ההאשמות על היותו הומו במשך כמה שנים לאחר שהוצא מהארון על ידי הבלוגר פרז הילטון באתר הרכילות שלו ובתוכנית הרדיו של הווארד סטרן. לאחר שהילטון טען בפומבי שדאלאס הומו בתוכנית SiriusXM של סטרן, דאלאס הופיע שבועיים לאחר מכן בתוכנית כדי להפריך את ההאשמה שבמהלכה טען ששכב עם 20 נשים בתיכון, ומנה כמה נשים בהוליווד איתן הוא היה בקשר מיני.

ב-6 בינואר 2013 הודיע דאלאס על אירוסיו לבן זוגו, המפיק המוזיקלי בלו המילטון. ב-5 ביולי 2015, דאלאס והמילטון נישאו. ב-22 בדצמבר 2015, דאלאס והמילטון הודיעו בערוץ היוטיוב שלהם שהם אימצו ילד בן שנתיים, שמו קרואו. בינואר 2022, הם אימצו ילדה.

## פילמוגרפיה

### טלוויזיה

## קישורים חיצוניים

* 

## הערות שוליים

קטגוריה:שחקני קולנוע וטלוויזיה אמריקאים
קטגוריה:שחקנים להט"בים אמריקאים
קטגוריה:שחקנים הומוסקסואלים
קטגוריה:אמריקאים שנולדו ב-1982
Low (אלבום של דייוויד בואי)

**Low** הוא אלבום של המוזיקאי הבריטי דייוויד בואי משנת 1977. האלבום הוא החלק הראשון בטרילוגיית אלבומים שהוקלטו בהשפעת העיר ברלין של סוף שנות ה-70, ובהם השתתף המוזיקאי בריאן אינו. האלבום נחשב לאחד מאלבומיו החשובים והמשפיעים ביותר של בואי, ומהווה הישג במוזיקה הניסיונית.
## הפקה
לאחר הקלטת אלבומו Station to Station והכנת החומרים לפס-קול הסרט "האיש שנפל מכוכב אחר" שבו השתתף, החלו להצטבר חומרים שנדחו מהפסקול כי נמצאו בלתי מתאימים על ידי במאי הסרט ניקולס רוג. החומרים עובדו על ידי בואי מחדש לקראת יצירת אלבום שלם.

בואי באותה עת החל להתעניין לעומק באמנות, כחלק מתהליך גמילה משימוש בקוקאין. כתוצאה מכך, רבים משירי האלבום עוסקים בעייפות, דיכאון והרס עצמי. מפיק האלבום טוני ויסקונטי, ציין כי שם האלבום, מעיד למעשה על מצבי הרוח בהם היה נתון בואי בעת כתיבת והקלטת שירי האלבום.

המבנה שנבחר לאלבום היה ייחודי וראשון מסוגו: חלקו הראשון של האלבום הכיל שירים קצרים וישירים, בעוד חלקו השני של האלבום הכיל שירים ארוכים שברובם היו קטעים כליים. לצורך יצירת חלקו השני של האלבום, שיתף בואי פעולה עם בריאן אינו שהיה בעבר חבר להקת רוקסי מיוזיק והתמחה בנגינה בקלידים וביצירת קונספט. בעת שבואי נאלץ להיעדר מיצירת האלבום, בשל משפט אותו ניהל נגד אמרגנו הקודם, תרם אינו מכישרונו באופן משמעותי לאלבום. על אף שמרבית ההשפעה באלבום זה באה מלהקת קרפטוורק וNeu!, אלבום זה נחשב לחלוץ בתחומו ובעל צליל ייחודי שטרם נשמע ומקדים את זמנו.

עם יציאת האלבום, זכה לביקורות מעורבות. האלבום זכה להצלחה מסחרית והגיע למקום ה-2 במצעד האלבומים הבריטי, ול-11 בארצות הברית. הסינגל "Be My Wife" הגיע למקום ה-3 בבריטניה. Low זכה להיכלל במהלך השנים ברשימות האלבומים הטובים: מגזין המוזיקה Q דירג אותו בשנת 2000 במקום ה-14 ברשימת 100 האלבומים הבריטים הטובים של כל הזמנים. בשנת 2003 דירג את האלבום מגזין המוזיקה רולינג סטון במקום ה-249 ברשימת 500 האלבומים הגדולים בכל הזמנים.

בשנת 1992 יצר המוזיקאי פיליפ גלאס יצירה סימפונית לתזמורת בהשראת האלבום, שנקראה Low Symphony, ושיתף ביצירתה את בואי ואינו. בשנת 2013 הפיקה חברת סוני פרסומת לסמרטפון בה נעשה שימוש בגרסה המקורית של השיר Sound and Vision לאחר שהורדו ממנה כל כלי הנגינה למעט שירתו של בואי וכן קולות הרקע של מרי הופקינס. לצורך הפרסומת הוקלטה נגינת פסנתר על ידי רוב גנטרי. הצלחת השיר הביאה להפצה דיגיטלית של הגרסה החדשה על ידי חברת פרלופון באוקטובר אותה שנה.

השפעתו של Low על מוזיקאים אחרים היא הישג בפני עצמו, ובכך קידם את התפתחותם של זרמי מוזיקליים כדוגמת המוזיקה האלקטרונית, הפוסט פאנק והגל החדש.

## רצועות האלבום

### רצועות בונוס במהדורת האלבום משנת 1991
#Some Are
#All Saints
#Sound and Vision

## קישורים חיצוניים

* ברט אנדרסון כותב על חשיבות האלבום, 5.10.11

קטגוריה:אלבומי דייוויד בואי
קטגוריה:אלבומים באנגלית
קטגוריה:אלבומים שהופקו על ידי דייוויד בואי
קטגוריה:אלבומים שהופקו על ידי טוני ויסקונטי
קטגוריה:אלבומי חברת EMI רקורדס
פאקס

**פאקס** (בלטינית: **Pax** – "שלום") הוא שמה של אלה במיתולוגיה הרומית המקבילה לאלה היוונית "אירנה", המהווה האנשה של המושג "שלום".

פולחן האלה החל באימפריה הרומית בתקופת שלטונו של הקיסר אוגוסטוס ותחילת "השלום הרומאי". חגה של האלה נחוג מדי שנה ב-3 בינואר, והוקם לכבודה מקדש ב"שדה מרס" שנקרא "ארה פאקיס", ומקדש נוסף בפורום פאקיס, פורום שנקרא על שמה.

האלה, שעל פי המיתולוגיה היא בתם של יופיטר ויוסטיטיאה, מתוארת כאישה המחזיקה בידה ענף עץ זית, קרן השפע ושרביט.

## ראו גם
* פאקס רומנה
* פאקס אמריקנה

## קישורים חיצוניים

* רשימת האלים במיתולוגיה הרומית
* תיאור האלה אירני, ואזכורים בספרות הקדומה
* אירועים בלוח השנה הרומי
* תיאור האלה באנציקלופדיה מיתיקה
* תיאור האלה באתר מתיוגרפי

קטגוריה:אלות רומיות
קטגוריה:אלות שלום
קליארי (נפה)

**נפת קליארי** (באיטלקית: **Provincia di Cagliari** ובסרדית: **Provìntzia de Casteddu**) הייתה נפה במחוז האוטונומי והאי סרדיניה. בירת הנפה והמחוז הייתה קליארי. שטחה נאמד ב-4,470 קמ"ר, האוכלוסייה - ב-555,409 (דצמבר 2006) וצפיפות האוכלוסין: 119 תושבים לק"מ - הצפיפות המרבית באי.

בנפה היו 71 קומונות, ובהן אוכלוסייה של 543,310 נפש - 33.3% מאוכלוסיית האי ושטחן 4,569 ק"מ מרובע - 19% משטח האי.

הנפה בוטלה בשנת 2016 והוחלפה על ידי העיר המטרופולינית של קליארי.

## הקומונות העיקריות
ב-30 יוני 2005 אלו היו הקומונות העיקריות.
:

## תמונות


תמונה:Carro gonnos g1.jpg|חקלאות - עגלה עתיקה
תמונה:Sulcispark.jpg|מפת פארק סלוסי ליד קליארי - אחד הפארקים של יערות מהגדולים באירופה
תמונה:Gutturu mannu g3.jpg|מבט על אחד מהרי הפארק


## קישורים חיצוניים

* 
* חשבונות 2007 ותוכנית 2008 
* נתוני יסוד - 2000 
* אתר התרבות והספורט 

קטגוריה:סרדיניה: נפות
איג דה ורמנדואה

**איג דה ורמנדואה** (בצרפתית: **Hugues Ier de Vermandois**; 1057 - 18 באוקטובר 1101), בנו של אנרי הראשון ואחיו הצעיר של פיליפ הראשון מלך צרפת.

## חייו
בנובמבר 1095 התקיימה מועצת הכנסייה הקתולית בעיר קלרמון (כיום קלרמון-פראן בצרפת) שבה קרא האפיפיור אורבנוס השני למסע צלב נגד הסלג'וקים שבמרוצת המאה האחת עשרה הצליחו לכבוש את מסופוטמיה, את אסיה הקטנה, את סוריה ואת ארץ ישראל.

פיליפ הראשון, מלך צרפת לא היה רשאי לקחת חלק במסע הצלב משום שנודה על ידי האפיפיור אורבנוס השני באשמת נישואים לא חוקיים, ולכן אחיו הצעיר איג דה ורמנדואה יצא למסע הצלב במקומו.

באוגוסט 1096 הוא יצא עם צבאו מצרפת לאיטליה. מעיר הנמל בארי שבדרום מזרח איטליה צלח את הים האדריאטי בכוונה להגיע לטריטוריה של האימפריה הביזנטית, אך רבות מספינותיו נטרפו בים בגלל סערה שהתחוללה לחופי עיר הנמל הביזנטית דורס. 

איג דה ורמנדואה ומרבית צבאו נתפסו בידי הביזנטים והובאו לקונסטנטינופול בנובמבר 1096. לפני שהגיע לקונסטנטינופול שלח מכתב שחצני ומעליב לאלכסיוס הראשון, קיסר האימפריה הביזנטית שבו נאמר: 
הקיסר, שהיה למוד ניסיון, החזיק את איג דה ורמנדואה כעציר במנזר, ושחררו רק לאחר שהאחרון נאות לקיים טקס שבועת אמונים להישבע לו אמונים כוואסל.

ביולי 1098, אחרי שהצלבנים הצליחו לעבור דרך הטריטוריה של הסלג'וקים ולכבוש את אנטיוכיה (כיום אנטקיה שבדרום טורקיה), איג דה ורמנדואה השתתף במשלחת אל אלכסיוס הראשון שמטרתה הייתה לבקש ממנו להגיע לאנטיוכיה ולקחת לידיו את הנהגת מסע הצלב. הקיסר, שחשש מכוונותיהם של הצלבנים, התחמק מלתת תשובה לפני שיובטח לו השלטון על העיר.

בינתיים איג דה ורמנדואה חזר לצרפת, ומשהגיע לשם נאשם בכך שלא הצטרף לצלבנים שהמשיכו במסעם לכיבוש ארץ ישראל, ולא מילא את שבועתו לעלות לרגל לירושלים, והאפיפיור פסקליס השני איים לנדותו.

איג דה ורמנדואה הצטרף למסע הצלב של 1101, אך בספטמבר של אותה שנה נפצע בקרב, ובאוקטובר מת מפצעיו בעיר טרסוס (כיום בדרום טורקיה).

## קישורים חיצוניים

קטגוריה:צלבנים
קטגוריה:השושלת הקפטינגית
קטגוריה:ילידי 1057
קטגוריה:נפטרים ב-1101
הרפתקות החייל איבן צ'ונקין

**הרפתקות החייל איוואן צ'ונקין** (רוסית: **Жизнь и необычайные приключения солдата Ивана Чонкина**) וספר ההמשך **הטוען לכס המלכות** הם המוכרים שבספריו של ולדימיר ווינוביץ'.

## עלילה
הספרים מגוללים את עלילותיו של טוראי שמשרת כעגלון ביחידת חיל האוויר של הצבא האדום. בקיץ 1941, כמה ימים לפני הפלישה הגרמנית לברית המועצות, מבצע אחד ממטוסי היחידה נחיתת חירום בקולחוז נידח. החייל צ'ונקין נשלח לשמור על המטוס. נאסר עליו לזוז ממקומו והובטח לו שיוחלף בקרוב. החייל רפה-השכל מבין את הפקודה כלשונה והוא לא זז מהמטוס עליו הוא שומר. מאידך, מפקדיו שוכחים כליל את הבטחתם ואת החייל ולא שולחים לו לא אספקה ולא מחליף.

אירוע זה הוא בסיס לעלילה נפתלת של חוסר הבנה במסגרתה מוכרז איוואן צ'ונקין כבוגד, שכן בשל סירובו המוחלט לזוז מן המטוס, כדי לא להפר פקודה הוא נקלע לצרות וסכסוכים. בהמשך מתוודע הקורא לדמויות שונות המאכלסות את הקולחוז ולהווי החיים תחת השלטון הקומוניסטי. הספרים כתובים בהומור רב, כסאטירה מושחזת על טמטומו של הצבא, אטימותו של השלטון הסטליניסטי, אזלת ידם של הפקידים והמנהלים, הטיפשות ותאוות הבצע של אנשי המפלגה הקומוניסטית ועורמתו של הרוסי הפשוט.

תמימותו הקיצונית של איוואן צ'ונקין ומעשיו הנעשים מתוך חוסר הבנה מוחלט של האירועים, ומתוך יושר וטוב לב מפורשים על ידי סובביו כעורמה יוצאת דופן. אבחנותיו הישירות והמפוכחות מאירות את האבסורדים של הצבא בספר הראשון ושל השלטון הקומוניסטי בספר השני. דמותו מזכירה גיבורים כפורסט גאמפ ושאנס גרדינר (גיבור הספר להיות שם) האמריקנים והחייל האמיץ שוויק הצ'כי וניקודם דיזמה הפולני.

הספר הראשון נכתב בשנת 1969 אך נדחה על ידי הוצאות ספרים ברוסיה ולבסוף הוברח למערב גרמניה ופורסם בשנת 1975 ותורגם לאנגלית, עברית ושפות אחרות. הספר השני נכתב ב-1979. בברית המועצות שני הספרים פורסמו רק בסוף שנות ה-80, בתקופת הפרסטרויקה.

ב-2007 פורסם חלק שלישי של עלילות צ'ונקין, בשם 'מגורש'.

## הערכה וביקורת
בעוד הספר הראשון רווי הומור פרוע ואבסורדי והוא קליל יחסית ומצחיק, הספר השני מריר יותר ותמונת המציאות האבסורדית וחיי הקולחוז מתוארים, לצד הפן ההומוריסטי, בצורה יותר ריאליסטית וכואבת ולא נעדרים תיאורים קשים של רעב ומצוקה.

כבסאטירות רבות, מרחק השנים מההתרחשויות מטשטש את עוקצי הבדיחות שנכתבו על חשבון אירועים ותופעות שהיו ייחודיות לברית המועצות של ראשית שנות ה-50 של המאה ה-20. עם זאת התמונה הרחבה העולה מתוך הפרטים מציגה מחד הרהור על תופעות אנושיות כלליות ומאידך מפנה זרקור אל פרטי הקיום היומיומיים תחת השלטון הקומוניסטי כתיעוד היסטורי.

## בתרבות
תיאטרון החאן הציג הצגה המבוססת על הספר הראשון בשנת 1980, בבימויו של אילן רונן.

ב-1994 הופק סרט בהפקה משותפת של צרפת, צ'כיה, רוסיה, אנגליה ואיטליה המבוסס על עלילות הספרים.

## לקריאה נוספת
* **הרפתקות החייל איבן צ'ונקין**, תרגם מרוסית צבי ארד, הוצאת עם עובד, תשל"ז.
* **הטוען לכס-המלכות: הרפתקות חדשות של החייל איואן צ’ונקין**, תרגם מרוסית צבי ארד, הוצאת עם עובד, תשמ"א.

## קישורים חיצוניים
* 

קטגוריה:ספרי סאטירה
קטגוריה:ספרים רוסיים
קטגוריה:ספרי 1969
קטגוריה:ספרי ספריה לעם
זיכיון (מדיה)

**זיכיון** או **פרנצ'ייז** (מאנגלית: **franchise**) הוא מכלול קניין רוחני הכולל לרוב יקום בדיוני, דמויות, תפאורה, וסימני מסחר שמקורם ביצירה מסוימת – לרוב ספרותית, קולנועית, טלוויזיונית, קומיקס או משחק וידאו. הזיכיון מלווה בדרך כלל במסחור ובפרסום רב.

## סוגים

## זיכיונות סיפורת

### דוגמאות בולטות
זיכיונות ידועים שמקורם בספרות הם זיכיון הארי פוטר – מסדרת ספרים לסדרת סרטים, הלגנדריום של טולקין שחלקו עובד לטרילוגיית שר הטבעות.

זיכיון מלחמת הכוכבים החל כסדרת סרטי קולנוע אך התרחב לזיכיון שכולל סדרות אנימציה טלוויזיוניות, ספרי קומיקס, נובלות (ספרי סיפורת), משחקי מחשב ווידאו ומגוון רחב של מרצ'נדייז (כגון צעצועים ומוצרים ממותגי הזיכיון).

סדרת סרטי שודדי הקאריביים מבוססת על מתקן בפארקי שעשועים של דיסני.

## זיכיונות הפקות שאינן סיפורת

## קנוניות והמשכיות
[ממוזער|200px|תרשים של ההמשכיות בסרטי הזיכיון [ליל המסכות (סדרת סרטים)|ליל המסכות / ליל כל הקדושים]]

## מרצ'נדייזינג
מוצרי מרצ'נדייז בדרך כלל נחשבים מחוץ לזיכיון, אך לפעמים מתפתח זיכיון ממשחק וידאו, סרט או טלוויזיה שהופקו למטרת שיווק מוצרים.

## מיקס-מדיה יפני

## זיכיונות מתוכננים

יצירות המשך רבות לעיתים מתוכננות מראש, ובמקרה של סרטי קולנוע, שחקנים ובמאי קולנוע חותמים מראש על השתתפותם בסרטי ההמשך. לעיתים מחזיקים אולפני הסרטה בזיכיונות ארוכי-טווח, שדורשים החתמת שחקנים ובמאים שונים במרוצת השנים. הדבר נובע אם מפאת גילו של השחקן, או אם דמותו נהרגה. דוגמה לזיכיונות ארוכי טווח הם סרטי ג'יימס בונד, טרזן, ומסע בין כוכבים הטלוויזיוני.

## הכנסות
זיכיון המדיה המכניס ביותר בעולם הוא פוקימון, נכון לשנת 2018 שוויו הוא 59 מיליארד דולר. הבא אחריו הוא מלחמת הכוכבים עם 42 מיליארד דולר.

## ראו גם
* זיכיונות של סרטים וסדרות עליהם קיימים ערכים בוויקיפדיה העברית
** היקום הקולנועי של לזמן את הרוע
* שובר קופות
* קרוסאובר
* ריבוט
* רימייק
* לייב-אקשן

## לקריאה נוספת

## קישורים חיצוניים

## הערות שוליים

*
קטגוריה:טלוויזיה
קטגוריה:מונחים בקולנוע
קטגוריה:קניין רוחני